กระทรวงพาณิชย์ ยืนยันราคาไข่ไก่คละหน้าฟาร์มและราคาขายปลีก ยังอยู่ในราคาที่กำกับดูแลได้
นายอุดม ศรีสมทรง รองอธิบดีกรมการค้าภายใน เปิดเผยว่า กรณีที่สหกรณ์ผู้เลี้ยงไก่ไข่ แจ้งปรับราคาไข่คละหน้าฟาร์มขึ้น 0.20 บาท/ฟอง จาก 3.60 เป็นฟองละ 3.80 บาท กรมฯ ได้ติดตามสถานการณ์ราคาไข่ไก่ทั่วประเทศ (ณ วันที่ 15 พ.ค. 66) พบว่าราคาขายปลีกไข่ไก่เบอร์ 3 เฉลี่ยทั่วประเทศอยู่ที่ฟองละ 3.90 บาท โดยราคาขายปลีกที่ตลาดสด อยู่ที่ฟองละ 3.2 - 4.4 บาท ส่วนห้างค้าปลีกค้าส่งราคาอยู่ที่ฟองละ 3.7 – 4.1 บาท ซึ่งยังอยู่ภายใต้โครงสร้างราคาไข่ไก่ที่กรมการค้าภายในกำกับดูแล โดยได้มีการควบคุมราคาให้เป็นไปตามโครงสร้างและคุมเข้มไม่ให้มีการฉวยโอกาสขึ้นราคาเกินสมควร ทั้งนี้ การปรับราคาไข่ไก่ มีสาเหตุมาจากต้นทุนการผลิตสูงขึ้น ประกอบกับสภาพอากาศร้อนจัด ตั้งแต่ช่วงเดือนเมษายนต่อเนื่องจนถึงปัจจุบัน ส่งผลให้แม่ไก่ออกไข่ได้น้อยลงและมีขนาดเล็กลง อย่างไรก็ตาม กรมการค้าภายในได้มีมาตรการช่วยเหลือผู้บริโภค โดยจำหน่ายไข่ไก่ราคาต่ำกว่าท้องตลาดผ่านรถโมบายพาณิชย์ และ โครงการ “พาณิชย์ลดราคา ช่วยประชาชน” เพื่อช่วยลดค่าครองชีพให้แก่ประชาชน มั่นใจว่าการจำหน่ายไข่ไก่ราคาถูก ในราคาประหยัดแก่ผู้บริโภค จะเป็นช่องทางในการบรรเทาภาระค่าครองชีพให้กับผู้บริโภคได้ รวมทั้งได้มีการกำกับดูแลและติดตามสถานการณ์ราคาไข่ไก่อย่างใกล้ชิด เพื่อไม่ให้มีการเอาเปรียบผู้บริโภค หากพบผู้ค้ารายใดมีพฤติกรรมจำหน่ายไข่ไก่ในราคาสูงเกินสมควร สามารถร้องเรียนได้ที่สายด่วน 1569